Haalands enorme belastning: – En utvikling som er fullstendig galskap
Ståle Solbakken er ikke i tvil: Penger settes foran spillernes helse i internasjonal fotball.  – Det er klart at toppen for de aller beste spillerne bør være nådd. Vi vil til slutt nærme oss 90–100 kamper per sesong for noen. Det er en utvikling som er fullstendig galskap. Det setter økonomi langt over det fysiske og mentale, sier Torstein Dalen-Lorentsen.  Han har doktorgrad i idrettsmedisin og er bekymret over utviklingen i internasjonal toppfotball.  Denne uken er Erling Braut Haaland, Martin Ødegaard og de andre norske utenlandsproffene på plass i hjemlandet igjen. To landskamper mot Tsjekkia og Slovakia venter.  To nye kamper for Erling Braut Haaland, hvis kampbelastning bare blir større og større.  Vel, nå blir ting enda verre.  Hvis Haaland spiller alt for Manchester City neste sesong, ender han på 74 kamper. I tillegg kommer det minst seks landskamper som gjør at han når 80 kamper totalt.  – Til slutt tror jeg vi vil ende med å få enda flere «caser» som Aursnes og Gavi. Det vil til slutt bli negativt for alle parter, også FIFA. Det vil skade produktet, mener Dalen-Lorentsen.  Han peker på noen potensielle utfall:  Ståle Solbakken møtte pressen på første dag av landslagssamlingen mandag. Han var tydelig i talen.  – Jeg tror vi alle er enige om at den belastningen er for stor og at den må ses på. Det er dessverre pengestyrt og styrt av kraftige organisasjoner. Det er noe å ta på alvor, sier Solbakken.  – Er det mer pengestyrt enn det er styrt av hensynet til spillerne?  – Ja, det er det. Det tror jeg alle mener er feil.  Dalen-Lorentsen tror landslagene kan bli taperne hvis spillere nå følger Aursnes’ eksempel og begynner å ta grep om sin egen belastning.  – Vi får håpe at det ikke blir konsekvensen, men du kan jo ikke bare spille på landslaget. Noen dilemmaer kommer. Noen blir satt under mer press enn andre, men vi opplever en enorm entusiasme for å spille på landslaget, sier Solbakken, som tror spillerne selv må organisere seg for å skape endring.  Dalen-Lorentsen mener det isolert sett ikke skal være noe problem for Haaland, Ødegaard og de andre med tøft kampprogram å spille en landskamp eller to.  Da er de store, langsiktige effektene med flere kamper i Champions League, VM for klubblag og EM og VM for landslag verre, mener han.  – Det er veldig forståelig at det er en krevende situasjon. Det er helt sinnssykt slik toppklubbene holder på. Spillerne er nesten aldri hjemme og aldri med familien. Det er helt vilt hvilke krav det stilles til det mentale og fysiske, sier eksperten.  – Hvordan kan problemet løses?  – Svaret ligger hos UEFA og FIFA. At de skjønner at det for mye at de utvider alle disse turneringene. Det er først og fremst de som har ansvaret og må ta konsekvensene av det.  Norge møter Tsjekkia fredag 22. mars og Slovakia tirsdag 26. mars. Solbakken sier det er hundre prosent sikkert at Haaland og Ødegaard starter den første kampen. 
Ståle Solbakken og Torstein Dalen-Lorentsen uttrykker bekymring for spillerbelastning i internasjonal fotball og mener økonomi settes over spillernes helse. Norske utenlandsproffer som Erling Braut Haaland og Martin Ødegaard risikerer å spille nærmere 80 kamper totalt neste sesong. Farevarsler inkluderer dårligere fotballkvalitet, økt fysikk, tvingende prioriteringer for supportere og skader på populære spillere. Solbakken og Dalen-Lorentsen håper spillernes interesser blir bedre ivaretatt av UEFA og FIFA, og at trenden med økende kampprogram reduseres.